ქართლის ვალები(მმართველები)

XVII-ის ირანის შაჰის კარზე საკმაოდ დიდი გავლენით სარგებლობენ ქართველები. ჯერ კიდევ ალავერდი ხანი უნდილაძე იყო ის გამორჩეული პერსონა, რომელმაც უმნიშვნელოვანესი როლი შეასრულა ირანის სამეფო არმიის ჩამოყალიბებაში. შემდგომ მის შთამომავლობასთან ერთად კიდევ ერთი ქართველი ჩნდება შაჰის სასახლეში - ხოსრო მირზა, რომელმაც შემდგომში როსტომის სახელი დაირქვა და ასე შემორჩა ისტორიას.

როსტომი უმნიშვნელოვანესი ფიგურაა ირანში - ის ჯერ არმიის სარდლად, ყურალარასად დაინიშნა, შემდეგ კი დედაქალაქ ისპაჰანის თავი - ტარუღი გახდა.

შაჰ-აბასის გარდაცვალების შემდეგ ირანში დაიწყო ბრძოლა ტახტისთვის. უნდა ითქვას, რომ ეს ბრძოლა ორ ქართულ დაჯგუფებას შორის წარიმართა - ერთ ჯგუფს შეადგენდა ხოსრო მირზა, იგივე როსტომ ხანი, მეორეს კი უნდილაძეები.

სწორედ ამ პოლიტიკურ ორომტრიალში გამოჩნდა კარგად რამდენად დიდი გავლენით სარგებლობდნენ ქართველები უცხო ქვეყანაში.

უნდილაძეთაგან გამოჩეული გახლდათ ალავერდი ხანის უფროსი შვილი იმამ ყული ხანი, რომელიც იმხანად ფარსის პროვინციას მართავდა, ერევნელები მას შაჰის მოადგილეს უწოდებდნენ. მასთან ერთად იყო უმცროსი ძმა დაუდ ხანი - განჯა-ყარაბაღის ბეგლარბეგი.

სამეფო ტახტზე არჩევანი შაჰ-აბასის ორ შვილს შორის უნდა გაკეთებულიყო - სეფი როსტომ ხანისა და საააკძის ფავორიტი იყო, მეორეს კი, შაჰ-აბასის უმცროსი შვილს, იმამ ყული ხანს უნილაძეები მფარველობნენ და სწორედ მისი ტაზტზე ასვლა სურდათ.

როგორც დონ პიეტრო ავიტაბელე წერს, ხოსრო მირზასგან შაჰ-აბასი და მისი შთამომავლობა ძალიან დავალებული იყო. შაჰ-აბასის გარდაცვალების შემდეგ ის დანიშნეს ქართული გვარდიის მეთაურად, რომელიც მთელს სპარსეთში უძლიერესი იყო. სწორედ ხოსრო მირზას დაუსვამს ტახტზე შაჰ სეფი, მას ამისთვის დიდი წინააღმდეგობის დაძლევა მოუწია თურმე.

იგივე ცნობას გვაწვდის ბერი ეგნატაშვილი, რომელიც წერს, რომ შაჰ-აბასის სიკვდილის შემდეგ არეულობა დაწყებულა ყიზილბაშებში, ხოსრო მირზას, რომელიც ყურალაღასი - ჯარის უფროსი იყო, გაუმაგრებია ქალაქი, შაჰ-აბასის შვილი სეფი ჩამოუყვანია და ის დაუსვამს ტახტზე. ხოსრო სეფის ერთგულად დარჩენიდა მთელი ცხოვრება, თავის მხრივ სეფიც გულმოწყალე ყოფილა მისდამი.

**ვინ იყო როსტომ ხანი**

როსტომ ხანი ბაგრატიონთა სამეფო გვარის წარმომადგენელია. ის ძმიშვილია სვიმონ მეფის, რომელმაც მთელი ცხოვრება ჯერ ირანელებთან, შემდეგ კი ოსმალების წინააღმდეგ ბრძოლაში გაილია.

როსტომ ხანის მამა, დავით მე-11, იგივე დაუდ ხანი, სვიმონის ანტიპოდია. მისი გადაბირება ირანელებმა მოახერხეს. ის თავისი ნებით მიდის ირანის შაჰთან და გამაჰმადიანებული მის სამსახურში დგება. ასე უპირისპირდებიან ძმები ერთმანეთს - მაშინდელი არეულობის ფონზე ჯერ კიდევ არავინ უწყის, როგორ დასრულდება მათი ქიშპი. ეს 15ს. 70-იანი წლებია. სწორედ ამ პერიოდში დაიბადა დაუდ ხანის უკანონო შვილი როსტომი, რომელიც პირველი მაჰმადიანი მეფეა ქართლის სამეფო ტახტზე.

ქართლის მეფე 1633-1658წწ., ქართლ-კახეთის მეფე 1648-1656წწ. დავით XI-ის (დაუთ-ხანის) ძე, ქართლის ბაგრატიონების უკანასკნელი წარმომადგენელი.

აღიზარდა ირანში. აბას- I-მა იგი თავისი გვარდიის სარდლად (ყულარაღასად) დანიშნა, შემდეგ კი ისპაანის მოურავიც გახდა. ქართველების თვალსაზრისით, როსტომი მეფე იყო, რომელიც თავს ირანის ვასალად აღიარებდა, შაჰი კი ქართლს ირანის პროვინციად მიიჩნევდა და როსტომს თავის მოხელედ თვლიდა; როსტომის გამეფებით ირანისა და ქართლის ურთიერთობაში ერთგვარი კომპრომისი დამყარდა. ირანი უცვლელად ტოვებდა ქართულ სოციალურ-ეკონომიურ წყობას, ტახტსაც ბაგრატიონთა დინასტია ფლობდა, თუმცა მაჰმადიანობის პირობითა და "ვალის" ტიტულით. "გურჯისტანის ვალის" ხარკი და საჩუქრები უნდა ეძლია ირანისათვის. როსტომმა ქართლში გამეფებისთანავე თბილისის, გორისა და სურამის ციხეში ყიზილბაში მეციხოვნეები ჩააყენა, ირანიდან ჩამოყოლილ ქართველ თავად-აზნაურებს მამულები უბოძა, მოხელეებად თავისი მომხრეები დანიშნა. 1648 წელს შაჰის დავალებით კახეთში ილაშქრა, თეიმურაზ I განდევნა და კახეთი დაიკავა. ჩამოსვლისთანავე ცოლად შეირთო ლევან II დადიანის და მარიამი; როსტომი ზრუნავდა ქალაქებისა და ვაჭრობის განვითარებაზე. 1639 წლის ბრძანებით აღკვეთა თბილისის მებაჟეთა თვითნებობა, ზოგიერთი ვაჭარი ბაჟისაგან გაათავისუფლა, ზოგიერთს ბაჟი შეუმსუბუქა, მდინარე ქციაზე, განჯის გზაზე, ხიდი და ქარვასლა ააგო, მდინარე თეძმის პირას ქალაქი ააშენა (ახლანდელი ახალქალაქი), თბილისში, მდინარე მტკვრის პირას - სამეფო სახლი. როსტომის მეფობის წლებში სამეფო კარზე და მაღალ ფეოდალურ არისტოკრატიაში მაჰმადიანობა და ყიზილბაშური წეს-ჩვეულებანი გავრცელდა. იგი არ ავიწროებდა ქრისტიანებს, ხელს უწყობდა მარიამ დედოფალს დანგრეული და დაზიანებული ეკლესიების აღდგენაში. როსტომმა ზოგიერთი ქართული სახელი ყიზილბაშურით შეცვალა, მაგრამ ქართული სამოხელეო წყობილება ძირითადად უცვლელი დარჩა. როსტომის რეფორმები ქართულ საზოგადოებრივ და სამეურნეო წყობას არ შეხებია; უშვილო როსტომი 30-იან წლებში იმერთა მეფის გიორგის ვაჟის, მამუკას, მემკვიდრედ გამოცხადებას აპირებდა, მაგრამ ეს საქმე ჩაიშალა. 1642 წელს სიმონ II-ის შვილიშვილი ლუარსაბი იშვილა, მაგრამ იგი 1652 წელს მოკლეს. 1653 წელს როსტომის მემკვიდრედ აირჩიეს ბაგრატიონების გვერდითი შტოს მუხრანბატონების წარმომადგენელი ვახტანგი (შემდეგ ვახტანგ V), რომელიც როსტომის ავადმყოფობის დროს ტახტს განაგებდა.

ის ირანში გაიზარდა, სწორედ აქ ჩამოყალიბდა მენტალურად, სისხლი ამ შემთხვევაში ისი ნამდვილი სახელია: ქართულად ხოსრო, როგორც წესი მას ხოსრო მირზათი მოიხსენიებენ. მირზა ირანულად ნიშნავს უფლისწულს ნიშნავს.

ხოსრო მირზას ბედმა მაშინ გაუღიმა, როცა გიორგი სააკაძეს შეხვდა. ეს 1612 წელია. სწორედ ამ წელს გაიქცა დიდი მოურავი ირანში. გიორგი სააკაძეს შაჰის კარზე დიდი ავტორიტეტი გააჩნია. ამიტომაც მის სიტყვას მრისხანე აბასთან დიდი გასავალი აქვს. სწორედ მან გაუწია რეკომენდაცია ხოსრო მირზას - მოურავის გათვლა საკმაოდ მარტივია - მას ხოსრო მირზას, ბაგრატიონობა ხიბლავს, სწორედ ამ კუთხითაა მისთვის ახალგაცნობილი საინტერესო, რამდენადაც მას ლუარსაბ მეფის ალტერნატივად მოიაზრებს, ამიტომაც დაუახლოვდა დაუდ ხანის შვილს.

თავის მხრივ ეს ურთიერთობა ხოსრო მირზასთვისაც უმნიშვნელოვანესია. გიორგი სააკაძესთან სიახლოვე ირანში საკმაოდ დიდ პრივილეგიას და გამორჩეული მდგომარეობის მოპოვების პერსპექტივას ნიშნავს - ხოსრო მირზა უკვე როსტომის სახელს ირქმევს. სწორედ გიორგი სააკაძის რეკომენდაციით ხდება როსტომი ისპაჰანის ტარუღი, ეს უმნიშვნელოვანესი სახელმწიფო თანამდებობაა - ირანის დედაქალაქის გამგებელი ძალიან ბევრს წყვეტს საგარეო თუ საშინაო პოლიტიკაში.

ამ კარიერული წინსვლისას როსტომს საქართველოსთან არანაირი შეხება არა აქვს. ის ქართლში მხოლოდ 1625 წელს ჩნდება, მარტყოფის ომისას, ამას მარაბდის ბრძოლა მოსდევს. ამჯერად ის მისი უახლოესი ადამიანის, გიორგი სააკაძის წინააღმდეგ უნდა გამოვიდეს, მარაბდაში ირანელთა ჯარი თითქმის მთლიანად გაწყდა, 12 ათასი მეომრიდან მცირენი დარჩნენ ცოცხალნი, მათ შორის იყო ხოსრო მირზა რამდენიმე თანმხლებით. როგორც ირკვევა, ეს არ იყო შემთხვევითი ამბავი, რა თქმა უნდა როსტომი მამაცურად იბრძვის, მაგრამ მარტო მამაცობა ვერ შველის საქმეს, ხელი გიორგი სააკაძემაც წააშველა, რომელმაც საშუალება მისცა როსტომს ალყა გაერღვია და სამშვიდობოს გასულიყო.

16-17სს. საქართველოს უმძიმესი დროება უდგას. აღარ არსებობს ჩვენ ქვეყანაზე გამავალი აბრეშუმის გზა, რომელიც თავისი მნიშვნელობიდან გამომდინარე ძალუმი იმპულსებით კვებავდა ქვეყნის ერთიანობის იდეას. ახლა სხვა ჟამია, ჟამი არეულობისა, დაქსაქსულობისა და ურთიეთდაპირისპირებისა. მაჰმადიანურ სამყაროსთან ურთიერთობა მძიმედ აწევს ქრისტიანულ საქართველოს. შაჰ-აბასის შემოსევებმა წელში გაწყვიტა ქვეყანა, აბასმა თავისი 120 ათასიანი არმიიდან ნახევარი საქართველოსთან ბრძოლას შეაკლა, განადგურდა და გავერანდა ქართლ-კახეთი, თუმცა, მიუხედავად ამისა, ირანმა საწადელს ვერ მიაღწია - საქართველო სულიერად ვერ დაიმორჩილა. ფიზიკური დამორჩილება არ ნიშნავდა მენტალურ მორჩილებას. პირიქით - მტრის ფრაგმენტული წარმატებები ქართველობისთვის ახალი მოტივაციის საფუძვლებს აჩენდა. ეს იყო საკმაოდ მნიშვნელოვნი ტესტი ირანის მომავალი პოლიტიკისთვის, აშკარა იყო, რომ სპარსეთს პოლიტიკური აქცენტები უნდა შეეცვალა, სულ სხვა გზას დასდგომოდა, სხვა მიმართულებით უნდა შეეტია. აშკარა იყო, ისიც რომ სამიზნედ ისევ ქრისტიანობა უნდა დარჩენილიყო, მაგრამ ამ სამიზნემდე გზა არ უნდა გასულიყო ღია დაპირისპირებაზე, სადაც ქართველებს არც თუ იშვიათად გარკვეული უპირატესობა გააჩნდათ.

შაჰ-აბასის სიკვდილის შემდეგ ისევ აქტიური პოლიტიკით ხასიათდებოდა ქართლ-კახეთის მეფე თეიმურაზ I, ის ღიად უპირისპირდებოდა სეფი I-ს. ბუნებრივია მას ასეთი ულმობელი მოწინააღმდეგის ჩამოცილება სურდა, შაჰს საბაბის ძიებისთვის დიდხანს არ უცდია - 1632 წელს თეიმურაზმა ლაშქრობს შაჰის სამფლობელოზე განჯა-ყარაბაღზე. შაჰ სეფისთვის ეს შეუწყნარებელი საქციელი იყო, თანაც როსტომმაც გამოიდო თავი და თავისი ამბიციების დაკმაყოფილებას შეეცადა - ის ხომ ბაგრატიონია, მას შეუძლია სამეფო ტახტზე ასვლა, ამისთვის კი მხოლოდ შაჰ სეფის კეთილი ნებაა საკმარისი.

როსტომის გათვლა ზუსტი აღმოჩნდა - თეიმურაზი ირანის ვასალია, სეფის შეუძლია ჩამოართვას ქართლ-კახეთის სამეფო თეიმურაზს. ის ამ უფლებით სარგებლობს და ქართლის ტახტზე ხოსრო მირზას, იგივე როსტომ ხანს სვამს.

ასე იწყება საქართველოს ისტორიაში თვისებრივად ახალი ეპოქა, რომელმაც 113 წელს გასტანა, სწორედ ამდენ ხანს - 1745 წლამდე აღარ ჰყოლია საქართველოს ქრისტიანული წესით ხელდასხმული მეფე.

საქართველოს ისტორია ომების ისტორიაა - ქვეყნის გეოპოლიტიკური ფაქტორის გამო ჩვენ ქვეყანას გამუდმებით უწევს ბრძოლა სხვადასხვა დროს აღზევებულ იმპერიებთან. ამიტომაც მშვიდობას ყველა დროში განსაკუთრებული ფასი გააჩნდა.

როსტომ ხანის ეპოქა, 17 ს-ის 30-50-იანი წლები, სწორედაც რომ მშვიდობით გამოირჩევა. წერტილი დაესვა სპარსთა გამუდმებულ თარეშს, ქვეყანამ ამოისუნთქა, განახლდა აღმშენებლობის პროცესი, შეიქმნა "ქართლის ცხოვრების" ახალი ხელნაწერები, მაგრამ მიუხედავად ამისა, ამ პერიოდს სრულიადაც არ მოუტანია სიკეთე ჩვენი ქვეყნისთვის.

ის ორსახოვნება, რითაც როსტომ ხანი ხასიათდება, საკმაოდ საშიში მოვლენა აღმოჩნდა საქართველოსთვის. "ომი დასრულდა მშვიდობის გეშინოდეთ, ხალხო..." - ბერტოლდ ბრეხტის ეს ფრაზა მთელი სისრულით ასახავს იმ რეალობას, პირველი მაჰმადიანი მმართველის ზეობამ რომ დაუტოვა მემკვიდრეობად ჩვენ ქვეყანას.

ეს მუსლიმი ქართველი მეფე ჩემში იწვევს ორმაგ ასოციაციას: ერთი მხრივ – დადებითს და მეორე მხრივ უარყოფითს. დადებითი არის ის, რომ, განსხვავებით მის პერიოდში მოღვაწე სხვა ქართველი მეფეებისგან, როსტომ ხანმა დაალაგა ქვეყანა, დაამშვიდა, ეკონომიკურად მოამძლავრა. რადგან როსტომი თვითონ ითვლებოდა ირანის მოხელედ, მისი მმართველობის ხანაში ირანელების შემოსევები ქართლში შეწყდა, ხალხი მოძლიერდა, სოციალური მდგომარეობა გაუმჯობესდა, შენდებოდა ქარვასლები, გზები, ხიდები. როსტომ ხანის აშენებულია ცნობილი „წითელი ხიდი“, რომელიც დღესაც არსებობს, ფუნქციონირებს და იმავე სახელით მოიხსენიება. როსტომ ხანის მეფობის ხანაში ჩვენმა ქვეყანამ ძალიან სწრაფად დაიწყო გადასვლა ირანულ ყაიდაზე. ქართველებმა ლამის ქართული ენა დაივიწყეს. ყველაფერი შემოვიდა ირანული. მეფის მიბაძვით, ძალიან ბევრი ადამიანი მაჰმადიანდებოდა. რაც ირანელებმა და მათმა შაჰებმა ვერ შეძლეს საქართველოში განეხორციელებინათ მახვილითა და ცეცხლით, ის როსტომმა თავისი რბილი პოლიტიკით უფრო იოლად მოახერხა. ამ მხრივ მძიმე მდგომარეობაში ჩავარდა ქართველი ხალხი, იკარგებოდა ქართული ტრადიციები.   
როსტომ ხანი ბაგრატიონია. დიდი ქართველი მეფე, სვიმონ პირველი, როსტომის ალალი ბიძაა, რომელიც მთელი მოღვაწეობის განმავლობაში ჯერ ირანელებს ებრძოდა, შემდეგ – ოსმალებს; შეინარჩუნა სარწმუნოება, ქართველობა. სვიმონის ძმა იყო როსტომ ხანის მამა, დავით მეთერთმეტე (დაუდ ხანი), რომელიც არაფრით ჰგავდა თავის ძმას. ის ირანელებმა გადაიბირეს. დაუდ ხანი საკუთარი ნებით ეახლა შაჰს და გამაჰმადიანდა და, როდესაც ის ებრძოდა სვიმონს, იმ პერიოდშია დაბადებული როსტომი – დაახლოებით 1565 წლისთვის. სხვათა შორის, როსტომი, როდესაც საქართველოს ტახტზე ადის, უკვე 70 წელსაა მიტანებული. თუმცა, იგი სწორედ ირანში დაიბადა, აღიზარდა და ძალიან წარმატებულ კარიერასაც მიაღწია.   
როსტომი დაუდ ხანის უკანონო შვილია. დედა წავკისელი გლეხის ქალი ყოფილა, რომლის არც სახელი ვიცით, არც გვარი. როსტომ ხანის ნამდვილი სახელია ხოსრო, როსტომი მან მოგვიანებით დაიქვა. „მირზა“ ირანულად ნიშნავს „უფლისწულს“, ანუ – უფლისწული ხოსრო, ქაიხოსრო. მოგვიანებით ის ირქმევს ირანელების დიდებული გმირის – რუსტამის, როსტომის სახელს. როსტომი დედასთან ერთად იზრდება ირანში. მას არავინ აქცევს ყურადღებას, არის უმძიმეს ეკონომიკურ მდგომარეობაში. ფაქტობრივად, შეიძლება ითქვას, რომ ის კი არ ცხოვრობს, არამედ, მხოლოდ არსებობს. ასეთი მდგომარეობიდან ხოსრო მირზა გამოიყვანა ბედნიერმა შემთხვევამ: 1612 წელს ირანში აღმოჩნდა საქართველოდან გაქცეული გიორგი სააკაძე და მან იპოვა როსტომი, უპატრონოდ მიგდებული ბაგრატიონი. გიორგი სააკაძემ რამდენიმე წელიწადში შაჰის კარზე დიდი ავტორიტეტი მოიპოვა. ამ დროს მას უკვე სიტყვა ეთქმის ირანის პირველ პირთან და, დღევანდელი ტერმინოლოგია რომ გამოვიყენოთ, მან გაუწია შაჰთან პროტექცია როსტომს. ბევრგან წერია, რომ ეს საქციელი გიორგიმ თავისი კეთილი გულის გამო გააკეთაო, თუმცა მე ამის არ მჯერა. ჩემი აზრით, გიორგის სულ სხვა მოტივი ამოძრავებდა. მან ამ საქციელით დაიახლოვა ბაგრატიონი, რომელიც, შესაძლოა, გამოსდგომოდა და გამხდარიყო ლუარსაბ მეფის ალტერნატივა მომავალში. გიორგი სააკაძემ როსტომ ხანში ლუარსაბ მეორის კონკურენტი დაინახა და ამიტომაც, ძალიან მალე, როსტომი სააკაძის ბანაკში გაერთიანდა. სხვათა შორის, სწორედ გიორგი სააკაძის დიდი მეცადინეობითა და მონდომებით დაინიშნა როსტომი, არც მეტი, არც ნაკლები, ირანის დედაქალაქის – ისპაჰანის ტარუღად, ანუ მერად, მოგვიანებით ის კიდევ უფრო წინაურდება შაჰის კარზე. გარკვეულ პერიოდამდე როსტომს საქართველოსთან უშუალო შეხება არ ჰქონია. ის ქართლში მოხვდა 1625 წელს, სადაც ისევ გიორგი სააკაძე ფიგურირებს. ეს იყო მარტყოფის აჯანყება, შემდეგ – მარაბდის ბრძოლა. შაჰ აბასს ჰყავდა 120-ათასიანი არმია და სააკაძემ მას დაახლოებით 60 ათასი მებრძოლი გაუწყვიტა. გიორგი სააკაძე ქსნის ხეობაში ჩაუსაფრდა შაჰის ლაშქარს, გაწყვიტა 12 ათასი მეომარი, ცოცხალი მხოლოდ ხოსრო მირზა და მისი რამდენიმე თანმხლები გადარჩა.  
 წყაროში წერია, რომ როსტომი მამაცურად იბრძოდა და მტრის ლაშქარი გაარღვიაო, მაგრამ, მე რომ მკითხოთ, ვერაფერსაც ვერ გაარღვევდა, თვითონ გიორგი სააკაძეს რომ არ მოესურვებინა თავისი მეგობრის დანდობა. ცხადია, მან ის გაუშვა. სხვათა შორის, ეს ურთიერთობა მოგვიანებით ძალიან დაუფასა როსტომ ხანმა გიორგი სააკაძის შთამომავლებს. შაჰ აბასის გარდაცვალების შემდეგ, 1629 წელს, ირანის ტახტზე ადის შაჰის შვილიშვილი სეფი პირველი, რომელიც, ფაქტობრივად, როსტომის გაზრდილია და მას შაჰი „მამას“ ეძახის. ამის შემდეგ, შეიძლება ითქვას, ხოსრო მირზა განაგებს ირანს.

ამ პერიოდისთვის ქართლ-კახეთის მეფე არის თეიმურაზ პირველი, რომელიც, იმის ნაცვლად, რომ ფრთხილი პოლიტიკა ეწარმოებინა, ადგა და ღიად დაუპირისპირდა სეფი პირველს. 1632 წელს თეიმურაზმა დაარბია შაჰის სამფლობელო – განჯა-ყარაბახი. როსტომს სულ უნდოდა ქართლის ტახტის ხელში ჩაგდება და თეიმურაზ პირველის ეს დაუფიქრებელი ნაბიჯი ამისათვის კარგად გამოიყენა. მან აამხედრა სეფი პირველი თეიმურაზ პირველის, ანუ საკუთარი ვასალის წინააღმდეგ. შედეგად, შაჰ სეფიმ ჩამოართვა თეიმურაზს ქართლის მეფობა და 1632 წლის ბოლოსათვის ქართლის ტახტზე დაჯდა ხოსრო მირზა, როსტომ ხანად წოდებული. აქედან მოყოლებული, იგი 26 წლის განმავლობაში მართავს ქართლს. როსტომმა იქორწინა სამეგრელოს მთავრის – ლევან მეორე დადიანის დაზე, მარიამ დედოფალზე. მარიამი მასთან შედარებით საკმაოდ ახალგაზრდა გახლდათ, ამ პერიოდისათვის როსტომ ხანი 68 წლის იყო. პატრიოტსა და დიდ მამულიშვილს, მარიამ დედოფალს, როსტომი არ უშლის ხელს ქართული საქმეების კეთებაში. მარიამის ბრძანებით, გადაიწერა „ქართლის ცხოვრება“, მისი ძალისხმევით გადაურჩა განადგურებას სვეტიცხოველი და მარიამ დედოფლის პატივსაცემად დახატეს სვეტიცხოველში მისი ფრესკა, სადაც იგი ვაჟიშვილ ოტიასთან ერთადაა გამოსახული. ოტია მარიამს პირველი ქორწინებიდან – სვიმონ გურიელისგან, ჰყავდა, რომელიც ლევან დადიანმა მოაკვლევინა და მანვე გაათხოვა იგი მუსლიმან როსტომზე. ეს იყო წმინდა პოლიტიკური ნაბიჯი ლევან დადიანის მხრიდან.  
როსტომ ხანის მმართველობიდან მოყოლებული, 113 წლის განმავლობაში, ქართლსა და კახეთში გამეფება შესაძლებელი იყო მხოლოდ იმ პირობით, თუ მეფობის კანდიდატი გამაჰმადიანდებოდა. ასე გაგრძელდა თეიმურაზ მეორემდე და ერეკლე მეორემდე, როდესაც ამ უკანასკნელებმა შეძლეს შაჰის ვასალობიდან გამოსვლა.  
ქართულ-ირანული ეშმაკობა ერთად გაერთიანდა როსტომ ხანში. ის გარეგნულად ძალიან კეთილშობილ პიროვნებას თამაშობს. როდესაც როსტომი ჩამოვიდა ქართლში სამეფოდ, თეიმურაზმა კახეთიც დაკარგა და დარჩა თამაშგარე მდგომარეობაში. ამის შემდეგ მალე თეიმურაზმა კახეთის სამეფო ტახტის დაბრუნება მოახერხა, თუმცა მას როსტომისთვის ქართლის წართმევაც სურდა. თეიმურაზი გამუდმებით ესხმოდა თავს როსტომს, რამდენჯერმე მისი ინიციატივით აჯანყებაც მოეწყო ქართლის მეფის წინააღმდეგ. როსტომი 1648 წელს შეესია კახეთს, დაარბია და შემოიერთა, თეიმურაზი კი იმერეთში განდევნა, საიდანაც ცდილობდა იგი, დაებრუნებინა ქართლ-კახეთი. აქვე მინდა გიამბოთ ერთი პატარა ეპიზოდი, რომელიც ძალიან საინტერესოა და როსტომის გამჭრიახობაზეც მიუთითებს: როდესაც იგი კახეთში შეიჭრა, თეიმურაზს ყველა გასაქცევი გზა მოეჭრა და უკვე განწირული იყო ტყვედ ჩასავარდნად. ასეთ ვითარებაში თეიმურაზის მეუღლე შეწყალებისა და გზის გახსნის თხოვნით მივიდა როსტომთან.   
 წყაროში წერია: როსტომი კეთილი იყო, შეიწყალა, გაატარა იმერეთისკენ თეიმურაზი და არ დასაჯაო. თუმცა, აქ კეთილშობილება არაფერ შუაშია. როსტომი ცბიერი და გამჭრიახი დიპლომატია. მართალია, ის ირანის კაცია და ყველაფერს თითქოს ირანისთვის აკეთებს, თუმცა, მეორე მხრივ, მან გათვალა, რომ, სანამ თეიმურაზი მას ებრძვის და წინააღმდეგობას უწევს, მანამ ირანის შაჰის თვალში მისი, როსტომის, ფასი მეტია. თეიმურაზი თუ აღარ იქნებოდა, შესაძლოა, ერთ მშვენიერ დღეს, როსტომისთვის ეთქვა შაჰს, შენ რაღად მინდიხარო. ამიტომაც გაუშვა როსტომმა თეიმურაზი.

როსტომ-ხანმა ყველაფერი გააკეთა ირანის ინტერესების შესაბამისად. ის გამაჰმადიანებული დაუთ-ხანისა და წავკისელი გლეხის ქალის უკანონო შვილი იყო. სპარსეთში დაიბადა და სპარსულადვე აღიზარდა, თუმცა ქართული ენა კარგად იცოდა. მან აღზარდა შაჰ-აბას II და ტახტზე ასვლაშიც დაეხმარა. აღზრდილმა დაუფასა ამაგი, ჯერ ირანის ტარუღად დანიშნა, მერე, 67 წლის როსტომად სახელდებულ ხოსრო-მირზას ქართლის მეფობა უბოძა...  
  
პოლიტიკური კავშირის განსამტკიცებლად როსტომმა ცოლად სამეგრელოს მთავრის, ლევან II დადიანის და, გურიის მთავრის ნაცოლარი მარიამი შეირთო.  
ქართველთა თვალის ასახვევად როსტომმა ხელი არ შეუშალა დედოფალ მარიამს ქართული საქმეების აღსრულებაში. როსტომ-ხანმა აღადგინა დანგრეული ეკლესიები, დაიწყო სამონასტრო ყმების გათარხნება, შესაწირავის გაღება, განაახლა ციხეები, კეთილმოაწყო გზები, ააშენა ხიდები, ქარვასლები, ახალი ქალაქები, მაგრამ პარალელურად შენდებოდა მეჩეთები და ძლიერდებოდა მაჰმადიანობა.  
  
სასახლის კარი სპარსულ ყაიდაზე გარდაიქმნა, სახელმწიფო მოხელეთა ქართული სახელწოდებები სპარსულით შეიცვალა, მკვიდრდებოდა ცხოვრების ყიზილბაშური წესი. როსტომმა დაახრჩობინა ევდემოს კათოლიკოსი, რადგან იგი მის ანტიქართულ პოლიტიკას ამხელდა.  
XVII საუკუნეში თბილისში სტუმრად მყოფი ფრანგი მოგზაური ჟან შარდენი წერდა, ეკლესია-მონასტრების უმრავლესობა სომხების ხელშია გადასულიო (სპარსელები დიდად მფარველობდნენ ვაჭრობაში დახელოვნებულ სომხებს, რადგან ირანს აღებმიცემობის განვითარება სჭირდებოდა). როდესაც როსტომი გარდაიცვალა, ანდერძისამებრ, წაასვენეს და შაჰ აბასის გვერდით ყუმში დაკრძალეს.

1642 წელს თეიმურაზ მეფის მომხრეებმა შეთქმულება მოაწყვეს როსტომ მეფის წინააღმდეგ. ქართლის კათალიკოსის ევდემოზ პირველიც მონაწილეობდა, როგორც „ახალი ქართლის ცხოვრება“ იუწყება მას პირადი ინტერესები ამოძრავებდა როსტომის წინააღმდეგ. მისი ძმის, ლევანის ქალიშვილი, ელენე ცოლად ჰყავდა დათუნა ბატონიშვილი, თეიმურაზ 1 ძეს. კათალიკოსს არ უნდოდა გათათრების პოლიტიკა გაგრძელებულიყო, რომელიც როსტომის წყალობით დაინერგა საქართველოში. აჯანყებულებს თეიმურაზის გამეფება უნდოდათ ერთიანი ქართლ-კახეთის მეფედ. აჯანყება დამარცხდა, თეიმურაზი იმერეთში გაიქცა, ხოლო ევდემოზი მოაკვლევინა და განჯის ციხიდან გადმოაგდეს.

**ახალი ქართლის ცხოვრება**

**(ნაწყვეტი)**

„ამაში გამოჴდა ხანი რამე, შეკრეს პირობა [ზაალ] ერისთავმან, იოთამ ამილახორმან, ნოდარ ციციშვილმან, კათალიკოზმან დიასამიძემან ევდემოზ, გოჩაშვილმან გიორგი და ზოგმან რომელმანმე ქართველმანცა, ამათ ინებეს განდგომა როსტომ მეფისა. და უფროსღა ცდილობდა კათალიკოზი ევდემოზ ამისთჳს, რომე ამისი ძმის ასული დათუნა[ს], ბატონი თეიმურაზის შვილს, ცოლად ესუა. ამათ გაუგზავნეს ბატონს თეიმურაზს კაცი და მისცეს საფიცრები და პირობა დიდი და იჴმეს: "კუალად მოდი ქართლში და გაგაბატონებთო". ამაში ნოდარ შემოიყარა ჯარი და წარვიდა.

ამაში გამოჴდა ხანი რამე, შეკრეს პირობა [ზაალ] ერისთავმან, იოთამ ამილახორმან, ნოდარ ციციშვილმან, კათალიკოზმან დიასამიძემან ევდემოზ, გოჩაშვილმან გიორგი და ზოგმან რომელმანმე ქართველმანცა, ამათ ინებეს განდგომა როსტომ მეფისა. და უფროსღა ცდილობდა კათალიკოზი ევდემოზ ამისთჳს, რომე ამისი ძმის ასული დათუნა[ს], ბატონი თეიმურაზის შვილს, ცოლად ესუა. ამათ გაუგზავნეს ბატონს თეიმურაზს კაცი და მისცეს საფიცრები და პირობა დიდი და იჴმეს: "კუალად მოდი ქართლში და გაგაბატონებთო". ამაში ნოდარ შემოიყარა ჯარი და წარვიდა.

რა სცნა საქმე ესე როსტომ მეფემან, შემოიყარა ჯარი და წარმოემართა იგიცა ნოდარზედა, მოვიდა და დადგა საჯავახიანოს. ვითარცა ესმა ნოდარსა წარმოსვლა როსტომ მეფისა, გაიქცა და წავიდა, დევნა უყო როსტომ მეფემან უკანა. მაშინ ახლდა ნოდარს ორნი ძმანი ჩხეიძენი გარდმოვარდნილნი და იყვნენ ნოდართანა. რა მიეწივა როსტომ მეფე ნოდარს, გამოუბრუნდენ ორნივ ძმანი ჩხეიძენი, შემოებნენ, იომეს და დაჴოცნეს იგინიცა. ხოლო ნოდარ ივლტოდა და შევიდა ციხესა ატენისასა. მივიდა როსტომ მეფე და შემოადგა გარს და ვერცაღა მუნ გამაგრდა ნოდარ და წარვიდა ზემო ქართლად, რომელ არს საათაბაგო.

ხოლო როსტომ მეფემან აღიღო ციხე, დაამტვრია და წარმოვიდა მუნითგან, და დადგა ცხირეთს, და მუნ იჴმო დედოფალი მარიამ და იყოფოდენ მუნ. ხოლო კათალიკოზი ევდემოზ იყო მუნვე როსტომ მეფეს თანა. კუალად შეუთვალა ბატონს თეიმურაზს კათალიკოზმან, ვითარმედ: ნოდარ"რომ წასულიყოს, მაგისთჳს საქმეს რატომ წააჴდენ და ან რატომ გაბრუნდი?" მაშინ ბატონს თეიმურაზს შეეყარა ზაალ ერისთავი, მოვიდენ და დადგნენ მუხრანს. კუალად გაუგზავნა კათალიკოზმან კაცი ნუღარ ჰყოვნითო, მოდითო, და რაც გინდა გაქნევინებო"

მაშინ, სცნა რა საქმე ესე მუხრანის ბატონმან ვახტანგ, წარმოავლინა კაცი მსწრაფლ და ამცნო საქმე ესე როსტომ მეფესა. მაშინ დედოფალი წარავლინა გორის ციხეშია და თჳთცა უკან ჩამოუდგა და მივიდნენ გორის ციხეშია და მუნ გამაგრდენ.   
  
ხოლო ბატონი თეიმურაზ მივიდა უფლისციხესა და ვერღარა გააწყო რა, გამობრუნდა და წარმოვიდა. და დახუდა წინა ვახტანგ მუხრანის ბატონი და უყო მრავალი ზიანი. და წარვიდა კახეთს.   
  
ხოლო შეიპყრა კათალიკოზი ევდემოზ როსტომ მეფემან და წარავლინა ქალაქის ციხეშია და ტყუე-ყო და, ხანსა რაოდენსამე უკანა, მუნვე ციხეში მოაშთობინა. ხოლო გოჩაშვილი გიორგი შეიპყრა და დასთხარა თუალები, და სხუანი, რომელნიცა იყვნენ როსტომ მეფის ორგულნი, რომელნიმე გაახეიბრა და რომელიმე მამულით გააღარიბა და განაძო თჳსისა ქუეყნიდამე, თჳნიერ ზაალ ერისთვისა და იოთამ ამილახორისა. ხოლო იოთამ ამილახორი ხან მოუდგებოდა როსტომ მეფესა და ხან ბატონ თეიმურაზს და, სითკენაც დრო დააჴელის, იქითკენ იყვის.  
  
და ამისგან რა მოიცალა როსტომ მეფემან, შემოიყარა ჯარი ქართველთა და, რომელნიცა ყიზილბაშნი იყვნენ მიჩენილნი ყაენისაგან, იგინიცა შემოიყარა, და წარვიდა კახეთს ბატონს თეიმურაზზედა, რამეთუ მაშინ ბატონი თეიმურაზ მაღაროს იდგა სუბათა და კახნი თავ-თავისთჳს იყვნენ. მიუჴდა როსტომ მეფე, და დაუწყო სროლა ვიწროებში ბატონმან თეიმურაზ და, რაც ოდენ შეეძლო, იომა ბატონმან თეიმურაზ. და ვერღარა დაუდგა როსტომ მეფე, გაიქცა და წარვიდა ტფილისს. და აღარა დევნა უყო ბატონმან თეიმურაზ, იშოვა მრავალი ბარგი მისი, აიკლო და წამოიღო და წამოვიდა და მოვიდა თჳსსა სახლსა. და რა ნახა ესე ზაალ ერისთავმან და იოთამ ამილახორმან, რომ ვეღარცა რა ამ დამარცხებით დააკლეს რა, დაუწყეს როსტომ მეფეს ლაპარაკი და ხუეწნა: "შეგჳრიგე და გჳმსახურეო". ხოლო როსტომ მეფემან ესე უპასუხა ზაალ ერისთავსა: "უკეთუ წარხვალ ყაენთან, შეგირიგებ და, უკეთუ არა წახვალ, ჩემთან ჴელი არა გაქუს". მაშინ დაჰყვა ზაალ ერისთავი: მოიყვანა და შეირიგა. და გაგზავნა ყაენთანა და მისწერა ყაენთანა კაი

და რა მივიდა ზაალ ერისთავი ყაენთანა, სცა პატივი დიდი და კეთილად მიიჩნივა სიტყჳთა როსტომ მეფისათა და უყო წყალობა მრავალი: გაუჩინა წელიწადში სამასი თუმანი ჯამაგირი, გაათათრა და გამოისტუმრა ქართლს. და მოვიდა როსტომ მეფესთანა და მიერითგან იყო ერთგული როსტომ მეფისა.   
  
და მას ჟამსა იწყო ქართლის წესმან და რიგმან გარდაცვალება, და ყოველთავე შეიყუარეს ანგარება და სიმდიდრის-მოყუარება, ჯამაგირი და სოფლის მიცემა ყაენისაგან, და განმრავლდა ტანთ-ცმა ყიზილბაშურად, და საქართველოს დიდებულნი და თავადნი ყაენისაგან განმდიდრდებოდენ და რაყმით იშოვნიდენ მამულებსა.

და თჳთ როსტომ მეფის წადილი და ნება ესე იყო, რომ უყაენოდ არავის რა მისცემოდა, და, თუ ვინმე გასაკეთებლად უნდოდა, ყაენს შეეკითხვოდა. და იყო მეფე როსტომ მორჩილი ყაენისა და მოყუარე სჯულისა მაჰმადისასა.  
  
ამან აღაშენა სახლი ყიზილბაშური, კეკლუცად და ტურფად ნაგები [შემოიღო] მოფენილობა, სმა-ჭამა, გამოჩუენება და კეკელაობა. და მიიქცნენ სრულიად წესსა ზედა ყიზილბაშისასა, და განმრავლდა სახლსა შინა მისსა სიძვა და არა-წმინდება, ცოდვა იგი სოდომ-გომორული და მეძაობა და დედათა თანა აღრევა.

კუალად ინება სიმაგრე ციხისა და თავისუფლობა ციხესა შინა მყოფთა თათართა: განძლიერდენ თათარნი და კადნიერებდენ ქართველთა ზედა. და რომელნიცა იყვნენ ქართველნი, მოყუარენი წესისა მათისა, მეძავნი და ბილწების მოქმედნი, დიდად პატივსცემდა მეფე როსტომ და ჰკითხევდა და უსმენდა მათსა, და, რომელნიცა იყვნენ სიმართლის-მოქმედნი და წრფელნი გულითა და ცოდვის მორიდალ[ნ]ი, მათ არას პატივსცემდა და ცუდს კაცს ეძახდენ და შეუძლებელსა.

და იყვნენ დღითი-დღე სმასა და განცხრომასა შინა, ხოლო სულისათვის არარას ზრუნვიდენ: მოიყვანა მეჩანგენი და მუტრიბნი, და აქებდენ ქართველნი დარბაისელნი, და მათცა ეგრეთვე იყოლიეს მუტრიბნი და მრავალნი მჴევალნი და არღარა იყო სირცხვილი სიძვისა და მეძაობისა. და ქართველთაცა ისწავეს სმა და ჭამა ყიზილბაშური და დიდად სირცხვილ უჩნდათ სერსა ზედა უფლაობა და არა-კეკელაობა. და, რომელსაცა არა შეეძლო ამ წესისა ქმნა და უღონო იყვნენ მონაგებთაგან, განყიდეს მამაპაპათაგან დაგდებული მამული და აგარაკები და იცვემდენ ტანთა და სჭამდენ და სმიდენ და არარას ზრუნვიდენ შვილისათჳს.

და ამიერითგან შემოვიდა ზოგ-ზოგან ტყჳს სყიდვა თავადებისაგან და, რომელნიცა იყვნენ ობოლნი და ქურივნი, გამოიყვანებდენ და გაჰყიდდენ, და განმრავლდა ცოდვა.

ხოლო სამღდელონი ეპისკოპოზნი ამითი დაიერთგულნა, რომე ყოველთავე ჯამაგირი განუწესა, თავდაბლად და ტკბილად ექცეოდა. ამისთჳს არღარას ზრუნვიდენ სამღდელონი კრებულნი. ხოლო აღაშენა წმიდა კათოლიკე ეკლესია, მცხეთის გუმბათი და სხუანიცა რომელნიმე მოოჴრებულნი ეკლსიანი აღაშენნა.

და კუალად აღაშენა გატეხილი-ჴიდი.  
  
და იყო სმისა და ჭამისა მოყუარე და გასცემდა [არა-]მცირედსა საბოძვარსა სმასა ზედა. და ამისა ჟამსა შინა არა იყო ზრუნვა სულიერი ერისკაცთა შორის, არამედ, იყვნეს ფუფუნეულ და ჴორცთ-მოყუარე, რამეთუ თჳთ სამღდელონიცა და მღდელთმთავარნიცა მიდრკეს კეთილისაგან და აღერივნეს ერთა თანა, გოდებისაებრ იერემიასა, რამეთუ იყვნეს მოყუარე ღჳნისა და სმისა და შუებისა და განცხრომისა, უმღერდენ ურთიერთას სიძვა-მრუშობასა და მეძაობასა. ამას შინა მოუძლურდა სჯული და განირყუნა წესი ეკლესიისა, რამეთუ არღარა ეძიებდენ სულიერსა საქმესა, არამედ ჴორცთათვის ზრუნვიდენ ყოველნივე.

ხოლო რაჟამს მოკლა კათალიკოზი დიასამიძე ევდემოზ, მაშინ მისცა როსტომ მეფემან წინასწარ აღრჩევითა თჳსითა და მოწამებითა ყოველთავე საქართველოსა მღდელთ-მთავართა და სამღდელოთა დასთა მიერ გამორჩევითა მისცეს კათალიკოზობა ურდუბეგაშვილს ქრისტეფორეს.“

ვახტანგ V- შაჰნავაზი იყო ქართლის მეფე 1658–1675 წლებში. ბაგრატიონთა მუხრანბატონების შტოს წარმომადგენელი. სათავადოს მეთაური 1629–1658 წლებში. ვახტანგ V როსტომ მეფემ იშვილა და ტახტის მემკვიდრედ გამოაცხადა. 1654 წელს ირანში მას მაჰმადიანობა მიაღებინეს და შაჰნავაზი უწოდეს. ვახტანგ V-ის პოლიტიკის მიზანი იყო ქართლ-კახეთის ერთ სამეფოდ გაერთიანება და დასავლეთ საქართველოს მეფე-მთავრებთან მჭიდრო კავშირის დამყარება ქართლის ჰეგემონობით; ცენტრალური ხელისუფლების განმტკიცება და თავადების პოლიტიკური უფლებების შეზღუდვა; ქართლის საშინაო ცხოვრების მოწესრიგება და ეკონომიკური წინსვლისათვის ხელის შეწყობა. საგარეო პოლიტიკაში ვახტანგ V ირანის ვასალად აღიარებდა თავს და მასთან მშვიდობიანი ურთიერთობის დაცვას ცდილობდა. მშვიდობიანმა საგარეო პოლიტიკურმა ვითარებამ ხელი შეუწყო ქართლის მოშენებას და ეკონომიკურ წინსვლას. ვახტანგ V-მ მოაკვლევინა კახეთის ფაქტობრივი გამგებელი ზაალ არაგვის ერისთავი და კახეთი თავისი გავლენის სფეროში მოაქცია. ისარგებლა იმერეთის სამეფოში მომხდარი არეულობით, შეუთანხმდა სამეგრელოს მთავარ ვამეყ III დადიანს, იმერეთის დიდი ნაწილი დაიკავა და თავისი უფროსი ვაჟი არჩილი იმერეთის ტახტზე აიყვანა (1661). დადიანად ვახტანგ V-მ თავისი მომხრე დასვა და საკუთარი ძმისწული თამარი შერთო, გურიელთან მეგობრული კავშირი დაამყარა, აფხაზეთის მთავარმაც მორჩილება განუცხადა და, ამრიგად, თითქმის მთელი საქართველო ვახტანგ V-ის ხელქვეით გაერთიანდა, მაგრამ მალე ოსმალეთის მოთხოვნით ვახტანგ V იძულებული გახდა არჩილი იმერეთიდან გაეყვანა, რის შემდეგაც ვახტანგ V-მ მისი კახეთში გამეფება მოინდომა, თუმცა უშედეგოდ - მის მეტოქედ კახეთის სამეფო ტახტზე თეიმურაზ I-ის შვილიშვილი ერეკლე (შემდეგში ერეკლე I ) გამოვიდა, რომელმაც ირანის ხელშეწყობით კახეთი დაიკავა. ვახტანგ V-ის მეორე ვაჟი ლუარსაბი ახალციხეს გაიქცა, რათა იქიდან ოსმალეთის დახმარებით იმერეთის ტახტი დაეკავებინა (არჩილიც მას გაჰყვა). ამის გამო 1675 წელს ირანის შაჰმა ვახტანგ V თავისთან დაიბარა. ირანს მიმავალი მეფე გზაზე ავად გახდა და გარდაიცვალა.

ვახტანგ V (იგივე შაჰნავაზ I), ქარლის მეფე 1658-1676 წლებში,

ძე თეიმურაზ მუხრანბატონისა, როსტომ მეფის შვილობილი, მუხრანული შტოს ფუძემდებელი ქართლის სამეფო ტახტზე.

 იგი დაიბადა 1606 ელს თეიმურაზ მუხრანბატონის ოჯახში. ბახუტაბეგ-ვახტანგ ბატონიშვილმა ახალგაზრდობისთანავე თავი გამოიჩინა როსტომ ქართლის მეფისადმი ერთგულებით. როსტომისადმითავდდადებული სამსახურით მან ქართლის მეფის ნდობა და სიყვარული დაიმსახურა. უშვილო როსტომმა, როგორც ზემოდ უკვე აღვნისნეთ, სიცოცხლეშივე თავის მემკვიდრედ დაასახელა.

ისტორიკოსს ვახუშტი ბატონიშვილის გადმოცემით:`ესე ვახტანგ წარავლინა როსტომ წინაშე ყეენისა

(1653), რათა მისცეს აწ გამგეობა ქართლისა და შემდგომად მისსა მეფობა. ქართლის გამგებლად დანიშვნის სანაცვლოდ ირანის შაჰმა ვახტანგ ბატონიშვილი გაამაჰმადიანა და შაჰნავაზი (შაჰის სუნთქვა) უწოდა. 1658 წელს როსტომ მეფე გარდაიცვალა. ქართლში ვახტანგ V შაჰნავაზ I გამეფდა.

ბერი ეგნატაშვილის გადმოცემით: თუთ ესე შაჰნავაზ მეფე იყო კაცი საკურველი, ძლიერი საქმითა და გამარჯვებული. და ამას სჭირდა ოთხნი ესე საქმენი: ბრძენ იყო უპოველი, ბედნიერ იყო საკÂრველი, სარდალი  და მამაცი უამხანაგო, პირად შეუბედავი და გულით მოწყალე უცხოდ. ვახუშტი ბატონიშვილის დახასიათებით კი ესე ვახტანგ მეფე იყო მხნე, ახოვანი,

ჰაეროვანი, გამოცდილი ბრძოლათა შინა და შემმართებული, მოისარ-მოასპარეზე რჩეული, ღრმად გამგონე, ღრმად მოუბარ-განმზრახი, უხი, ქურივ-ობოლთა შემწყალე, მრისხანე ჯეროვანი და მოწყალე, სვიანი და ღუვთის მოყუარე~.

ზემოაღნიშნულ წყაროებში არ ვხვდებით არცერთი მეფის ასეთ დადებით დახასიათებას და მისი მოღვაწეობის მაღალ შეფასებას. ამიტომ უნდა ვიფიქროთ, რომ ამ დახასიათებას რეალური საფუძველი აქვს.

სპარსული დასტურლამალის მიხედვით სეფიანთა სახელმწიფოში სულ ოთხი ვალი არსებობდა. ქართლის ვალის მესამე ადგილი ეჭირა არაბისტანისა და ლურისტანის ვალიების შემდეგ, რომლებიც უფრო მაღლა იდგნენ თავიანთი სამხედრო ძლიერების წყალობით. ქართლის ვალის მომდევნო ადგილი თურქისტანის ვალის ეჭირა. ქართლის ტახტზე დამტკიცებისთანავე სპარსეთის მეფემ შაჰნავაზხანს მოსთხოვა როსტომ მეფის ქვრივზე, [მარიამ დედოფალზე](https://qim.ge/mariam%20dedofali%20XVII%20s.html) დაქორწინება. ვახტანგი იძუელებული გახდა გაეშვა პირველი ცოლი, ყაფლან ბარათაშვილ-რბელიშვილის ასული როდამი, რომელთანაც ექვსი ვაჟი და ორი ასული ჰყავდა, და ექორწინა მარიამზე.

ვახტანგ მუხრანბატონის ქართლის ჯანიშინად დანიშვნამ, შემდეგ კი მისმა გამეფებამ, ქართველ წარჩინებულთა ერთი ნაწილის უკმაყოფილება გამოიწვია. ქართლის ერთ-ერთი უძლიერესი ფეოდალი [ზაალ არაგვის ერისთავი](https://qim.ge/zaal%20aragvis%20eristavi.html), რომელიც წინააღმდეგი იყო ქართლში ძლიერი ხელისუფლებისა,  შეეცადა წინ აღდგომოდა მის გამეფებას და ჯარით დადგა ავლაბარს, მაგრამ ერისთავმა ვერაფერი მოიმოქმედა და იძულებული გახდა დუშეთს დაბრუნებულიყო. მარცხის მიუხედავად ის მაინც მეფის წინაშე ქედის მოხრას არ აპირებდა და სკანდის ციხეში მყოფ უკვე ხანდაზმულ თეიმურაზ I უთვლიდა, “ქართლსა და კახეთს თქვენის მეტი მემკვიდრე პატრონი არსად დარჩომიათო”. ვახტანგ Vის თანამოაზრეებს ჩაუგონებიათ თეიმურაზისათვის, არ აჰყოლოდა ერისთავის მოწოდებას: რათ გინდათ ამისთანა სიცოცხლეო, რომ ზაალ ერისთავიო უნდა გაგაგდებს უნდა გაგაბატონებსო (ფარსადან გორგიჯანიძე).

დიპლომატიური ნიჭით დაჯილდოებულმა ქართლის მეფემ ადვილად მოახერხა ამ შიდადინასტიური ბრძოლის თავიდან აცილება. ურჩი ფეოდალის დასასჯელად ის ხელსაყრელ დროს ელოდა. ვახტანგმა კარგად ისარგებლა ერისთავთა სახლის შიგნით არსებული კონფლიქტით. მან ზაალის ძმისწულებს იმავდროულად თავის დისწულებს, რომლებიც “განბოროტებულნი იყვნენ” ზაალისაგან,  1660 წელს მოაკვლევინა ზაალ ერისთავი  (ვახუშტი).  ამის შემდეგ ბიძის მკვლელ ოთარს არაგვის ერისთაობა, ედიშერს მსაჯულთუხუცესობა, იასონს დედოფლის სახლთუხიცესობა უწყალობა (ვახუშტი).

ვახტანგ V გაბედულად შეუდგა ქვეყნის გაერთიანებაზე ზრუნვას. იმერეთის მეფის ალექსანდრე IIIის გარდაცვალების (1660) შემდეგ ვახტანგმა იმერეთში დაწყებული არეულობით ისარგებლა და 1661 წელს იმერეთის ტახტზე თავისი უფროსი შვილი – არჩილი დასვა. ფაქტობრივად ვახტანგის გავლენა კახეთსაც წვდებოდა. ამავე დროს ვახტანგის მომხრეებმა დაარწმუნეს `ყოველგნით უღონო ქმნილი  კახთ ბატონი თეიმურაზი ყაენთან წასულიყო, რითაც ირანის გულიც მოიგო (ვახუშტი ბატონიშვილი). ამრიგად, ვახტანგმა დროებით, მაგრამ მაინც მოახერხა საქართველოს გაერთიანება და ქვეყანაში სტაბილურობის დამყარება: და მეფობდა მეფე ვახტანგ სამთავე სამეფოთა ქართლისა, კახეთისა და იმერეთისა ზედა და ესრეთ განდიდნა და აღემატა მეფობა და სიმდიდრე მისი საქართველოსა შინა (ბერი ეგნატაშვილი).

მაგრამ ვახტანგის სიდა პოლიტიკურ წარმატებებს  საფრთხე გარედან დაემუქრა. 1639 წელს ირან-ოსმალეთს შორის დადებულმა ზავმა აღადგინა ამასიის 1555 წლის პირობები, რაც ნიშნავდა, რომ დასავლეთი საქართველო ოსმალეთის, აღმოსავლეთი \_ ირანის გავლენის სფეროებად იქნა აღიარებული. არჩილის იმერეთში გამეფებამ სულთნის მწვავე რეაქცია გამოიწვია. შექმნილი საერთაშორისო პოლიტიკური ვითარების გამო ვახტანგ V იძულებული გახდა არჩილი იმერეთიდან გამოეწვია. მან მხოლოდ სამი წელი (1661-1663 წწ) იმეფა დასავლეთ საქართველოში. იმერეთის ტახტის სანაცვლოდ შაჰ-აბას II  1644 წელს არჩილს კახეთი უბოძა. კახეთის ტახტზე პოზიციების განსამტკიცებლად ვახტანგ და არჩილ მეფეებს რამდენიმე ბრძოლის გამართვა მოუხდათ თეიმურაზ I-ის შვილიშვილთან - ერეკლე დავითის ძესთან (შემდგომში ერეკლე I ნაზარალი-ხანი), რომელსაც კახი დიდებულები უჭერდნენ მხარს. ვახტანგმა და არჩილმა გაიმარჯვეს, თუმცა ერეკლეს მომხრე ფეოდალების შფოთი არ დამცხრალა. მეფეს კვლავ არაგვის ერისთავი დაუპირისპირდა. ვახუშტი ბატონიშვილის გადმოცემით, `სცნა არჩილ, რამეთუ ოთარ არაგვის ერისთავი და ძმანი მისნი ეზრახვიან გამეფებად ერეკლეს~. ზომიერი საგარეო პოლიტიკური კურსის მიმდევარი ვახტანგ V არაგვის ერისთავთან კახეთის გამო ჩამოვარდნილი კონფლიქტის გამო ირანის შაჰთან ურთიერთობის დაძაბვას მოერიდა ( არაგვის ერისთავს მამული ირანის შაჰისაგან ჰქომდა დამტკიცებული), არჩილ მეფეს კი ურჩი ფეოდალისათვის ყმა-მამულის ჩამორთმევა სურდა. მაშინ, როდესაც ოთარ ერისთვი ირანში გაემგზავრა, არჩილ და ვახტანგ მეფეებმა დუშეთი დალაშქრეს. ქართლში დაბრუნებულ ოთარს მეფემ დაუბრუნა ერისთაობა. არაგვის საერისთავოს დამორჩილების შემდეგ აღმოსავლეთ საქართველოში სიმშვიდე დამყარდა.

თავად იძულებით გამაჰმადიანებული ქართლის მეფე ყოველმხრივ უწყობდა ხელს ქრისტიანული ეკლესიების გაძლიერებასა და მოშლილი ქრისტიანული წესების აღდგენას: ვახტანგმა `მატა რჯულსა ქრისტიანობისასა და ეკლესიათა, რამეთუ მცდელობდა, რათა როსტომის განრყუნილნი მოეგო კუალად კუალსავე თვისსა, ვინაითგან ჟამსა მისსა ზიარება სისხლისა და ხორცისა უფლისა სირცხვლად უჩნდათ, ამან კათალიკოზით დომენტით კუალად შემოიყვანნა აღსარებად და ზიარებად~ (ვახუშტი). საეკლესიო საქმეების მოსაწესრიგებლად ეკლესიის სათავეში მან ჩააყენა კათალიკოსი დომენტი (1660-1675 წწ), რომლის ხელმძღვანელობით “განშუენდეს წმიდანი ეკლესიანი და მონასტერნი და ყოველნივე წესნი ეკლესიათანი განმრავლდეს საქართველოსა შინა მიზეზითა ძეთა მეფისა შაჰნავაზისათა (ბერი ეგნატაშვილი). ვახტანგის დროინდელ რელიგიურ სიტუაციაზე ფრანგი მოგზაური და ვაჭარი ჟან შარდენი წერდა: თბილისში არც ერთი მეჩეთი არ არის. მიუხედავად იმისა, რომ ეს ქალაქი მაჰმადიანურ სახელმწიფოს ეკუთვნის და მას მთელი მისი მიმდებარე ტერიტორიებითურთ მაჰმადიანი მთავარი განაგებს. სპარსელები არაფერს არ იშურებდნენ იმისათვის, რომ აქ მეჩეთი აეშენებინათ, მაგრამ საქმე ბოლომდე ვერასოდეს ვერ მიუყვანიათ. ხალხი მაშინვე აღსდგებოდა ხოლმე, იარაღით ხელში ანგრევდა ნაგებობას და სასტიკად უსწორდებოდა მშენებლებს. საქართველოს მთავრები გულის სიღრმეში მეტად კმაყოფილნი იყვნენ ხალხის ამბოხებებით, თუმცა გარეგნულად საწინააღმდეგოს გამოხატავდნენ(შარდენი)

ვახტანგმა დაიწყო ავბედობის ჟამს მოსახლეობისაგან დაცლილი ტერიტორიების მოშენება:

აღაშენა და განავსო ქართლი, თრიალეთი, ტაშირი, აბოცი, რომელსა შინა კაცნი არა იყვნენ (ვახუშტი).

საქართველოს ეკონომიკური აღმავლობისათვის ზრუნვამ ვახტანგ Vს ნათლად დაანახა ვაჭრობის გაფართოების  აუცილებლობა. იგი ევროპელი ვაჭრების მოსაზიდად მზად იყო მათთვის ყოველგვარი პრივილეგიები მიენიჭებინა. “ევროპელები, რომლებიც მოისურვებენ ჩემი ქვეყნის გავლით ინდოეთში წასვლას, ამ ქვეყანაზე უკეთეს გზას ვერსად იპოვნიანო დარწმუნებული ვარ, თუ ერთხელ გაივლიან ამ გზით, მომავალში სხვა გზას აღარ აირჩევენო - შეუთვლია მეფეს ფრანგი კომერსანტის, შარდენისათვის. ჟან შარდენის ამ ცნობამ კიდევ ერთხელ წარმოაჩინა ვახტანგ V-ის საგარეო პოლოტიკის მიზანი, რომელიც ითვალისწინებდა ქართლ-კახეთის ირანის ვასალად აღიარებას და მშვიდობიანი გზით ქართული საქმის კეთებას.

ვახტანგ მეფის ქართულ პოლიტიკას ფხიზლად ადევნებდნენ თვალს ისპაჰანში. ერთგული ქვეშევრდომის გაძლიერება სპარსეთის შაჰს აღარ მოსწონებია და მისი შევიწროება განუზრახავს. ამ მიზნით შემოუვლია ახალი ზღუდე თბილისისათვის, სადაც ყიზილბაში მეციხოვნეები ჩაუყენებია. “ესე ჰყვეს ყიზილბაშთა, რამეთუ სწადდათ ღამესა ერთსა დახშვა კართა და მოსლვა სპათა მათთა და  შეპყრობა მეფისა სახლეულითა სრულიად~ (ვახუშტი). მეფემ კარგად იცოდა ყიზილბაშთა ზნენი და ქალაქის შიგნით აღარ გაჩერდა. ქალაქის სამხრეთით, მტკვრის პირას აუშენებია სასახლე.

ისპაჰანში არსებობდა ძლიერი ანტიქართული დაჯგუფება, რომელიც ყოველი საშუალებით ცდილობდა ძირი გამოეთხარა საქართველოს გაერთიანებისაკენ მიმართული პოლიტიკისათვის. ამ დაჯგუფების კარნახით შაჰ სულეიმანმა (1666-1694 ) ვახტანგისა და არჩილის დასასუსტებლად კახეთის ტახტის მემკვიდრე ერეკლე ბატონიშვილი გამოიყენა. ამ დაჯგუფების მეთაურის, შეიხ ალი ხანის ვახტანგ მეფესთან დაპირისპირების მიზეზად ვახუშტი ბატონიშვილი მეფის მიერ თავისი ასულის (ანუკა ბატონიშვილის) ცოლად მიცემაზე უარის თქმას ასახელებს.

ამავე ალი ხანის ინტრიგების წყალობით ვახტანგის ოჯახში განხეთქილება მოხდა. მეფის ძე ლუარსაბი მამასტან შეუთანხმებლად ახალციხის ფაშასთან გადავიდა და იმერეთის ტახტის დაჭერა სთხოვა. ლუარსაბმა იმერეთის ტახტი ვერ მიიღო. 1674 წელს არჩილ მეფემაც იგივე მოიმოქმედა ერეკლეს სასარგებლოდ მიატოვა კახეთი და

დასავლეთ საქართველოში გამეფების თაობაზე ასლან-ფაშას ოსმალეთის სულთანთან შუამდგომლობა სთხოვა. ვახტანგი ამ ამბებმა ფრიად გაანაწყენა. არსებობს მოსაზრება, რომ მისმა ვაჟებმა ეს ნაბიჯი ვახტანგის საიდუმლო გეგმის მიხედვით გადადგეს. `ვახტანგი კარგა ხანია დარწმუნდა, რომ დამოუკიდებლობისათვის ბრძოლაში საქართველოს რუსეთი ჯერ არ  გამოადგებოდა, სხვის დაუხმარებლად კი აღმოსავლეთ  საქართველო ვერ დაიხსნიდა თავს ირანისაგან. რჩებოდა ერთადერთი გამოსავალი - თურქეთი, რომლის საშუალებითაც ვახტანგმა გადაწყვიტა ბოლო მოეღო საქართველოში

ირანის ბატონობისათვის და მისივე დახმარებით ქვეყნის გაერთიანებისათვის ებრძოლა.

სწორედ ამან განაპირობა ლუარსაბის და არჩილის გაგზავნა ახალციხის ფაშასთან.

რაც შეეხება ქართულ ნარატიულ ძეგლებში დაცულ გაქცევის ცნობას, ეს მომდინარეობს

ალბათ, თვით ვახტანგისაგან,რომელსაც სურდა დრო მოეგო და  შაჰისათვის დაემტკიცებინაერთგულება და უცოდველობა თვისი. ვახტანგ V ძეთა ახალციხეს წასვლამ ქართლში პოლიტიკური ვითარება უკიდურესად დაძაბა. საგარეო პრობლემებს, როგორც ჩანს საშიანოც დაერთო.

შაჰ სულეიმანთან ისპაჰანს მიმავალი ქართლის მეფე 1676 წელს გზაში გარდაიცვალა.

სომხური წყაროსცნობით, ქართლის მეფის გარდაცვალების სხვა ვერსიას იძლევა სომეხი

მემატიანე ზაქარია კანაკერცი:ისპაჰანთან მიახლოებულმა ვახტანგმა შეიტყო, რო შაჰი მას წამებით მოკლავდა (ლომებს მიუგდებდ, ამიტომ საწამლავი მიიღო და აღესრულა”. ვახტანგ V გარდაცვალების შემდეგ, ქართლის ტახტი მისმა ძემ გიორგი XI-მ დაიკავა.

ამგვარად, ქართლის მეფე ვახტანგ Vის მოღვაწეობის უმთავრესი მიზანი ქვეყნის გაერთიანება და გაძლიერება იყო. მის ხელთ არსებული დიპლომატიური საშუალებებით მან

გარკვეულ წარმატებას მიაღწია.მაჰმადიანობის მიუხედავად, ვახტანგ V ირანის

პოლიტიკური ინტერესების მსახური არასოდეს გამხდარა. თავისი წინდახედული პოლიტიკით ქართლს სიმშვიდე და კეთილდღეობა მოუპოვა.  ჩვენი ქვეყნის ისტორიაში  ის ღირსეულ მამულიშვილად და დიდ პოლიტიკურ მოღვაწედ დარჩა.